**ELŐTERJESZTÉS**

**Szombathely Megyei Jogú Város Közgyűlésének 2021. október 28-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

I. Szombathelyi Médiaközpont Nonprofit Kft. alapító okiratának módosítása

A Szombathelyi Médiaközpont Nonprofit Kft. ügyvezetője a társaság alapító okiratának módosítására tett javaslatot az alábbiak szerint.

A Kft. ellátja a különféle városi nagyrendezvények szervezési feladatait is, ezért szükséges az alapító okirat 6.3. b) pontjában az alábbi tevékenységi körök szerepeltetése:

94.99 M.n.s. egyéb közösségi, társadalmi tevékenység

90.04 Művészeti létesítmények működtetése

93.29 M.n.s. egyéb szórakoztatás, szabadidős tevékenység

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés aj) alpontja értelmében az alapító okirat módosítása a Közgyűlés kizárólagos hatáskörébe tartozik.

A felügyelőbizottság határozata az ülésen kerül ismertetésre.

II. A SZOMHULL Nonprofit Kft. 2021. I. félévi beszámolójának elfogadása (1. sz. melléklet)

A SZOMHULL Nonprofit Kft. előre láthatóan ~15 millió forintos veszteséggel zárta a félévet. Az összeg egyelőre még csak becslés, amely az előző évek tendenciáiból és az NHKV Zrt. által eddig megtérített első negyedéves alapdíjából való kalkuláció alapján került prognosztizálásra. Az első negyedéves költségeket az NHKV Zrt. 2,8656 Ft/L áron térítette. Sajnos ez 30 %-ban elmarad a tényleges 4,05 Ft/L árú alvállalkozói díjtól. Ezen összeg megtérítése érdekében a Kft. díjkompenzációt nyújt be az NHKV Zrt. részére, amely folyamat növeli a kifizetések átfutási idejét, veszélyeztetve ezzel a társaság likviditását.

Az elégtelen közszolgáltatási díj törlesztés mellett nagy problémát jelent még a „megfelelőségi vélemény” hiánya, amelyre az igény idén is benyújtásra került. Az elutasítás indoka az volt, hogy a „megfelelőségi vélemény” kiadásának jogköre átkerült a MEKH-hez, ahol viszont a jogszabályi feltételek kidolgozása még nem valósult meg.

Előbbiekhez kapcsolódóan további problémát jelent, hogy a KEHOP 3.2.1. pályázaton nyert közel egymilliárd forintos eszközbeszerzés realizálásának is alapfeltétele a „megfelelőségi vélemény” megléte. Ahhoz azonban, hogy a koordináló szerv által támasztott feltételeknek teljes mértékben megfeleljen a Kft., a cég strukturális átalakítására lenne szükség.

**Összességében a társaság mérlegfőösszege 2021. I. félévre vonatkozóan 874.424 eFt, adózott eredménye pedig – 15.898 eFt veszteség.**

A veszteség rendezése tulajdonosi beavatkozást nem igényel, mivel a társaság 47.335 eFt összegű saját tőkéje magasabb, mint a 3.000 eFt összegű saját tőke.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés al) alpontja értelmében a féléves beszámoló elfogadásáról a Közgyűlés dönt.

A felügyelőbizottság határozata az ülésen kerül ismertetésre.

III. A SZOMHULL Nonprofit Kft. 2021. évi üzleti tervének módosítása (2. sz. melléklet)

A Szomhull Nonprofit Kft. 2021. évi üzleti terv módosításának egyik indoka az NHKV késedelmes fizetéséből adódó prognosztizációs bizonytalansági faktor, ami már az üzleti terv elfogadásakor fennállt, a másik pedig a Szomhull Nkft. dolgozói fluktuációjával járó bérköltség-változás.

A módosítás összeállítása során az alapvetést továbbra is a legfőbb bevételi forrás, az NHKV Zrt. által fizetett szolgáltatási díj jelenti, amely az utólagos díjkompenzációt is figyelembe véve, az éves költségek 90-95 %-át fedezi. Az alapdíj átlagos negyedéves összegét (2,24 Ft/liter) a 2020. év első félévére vonatkozó díjkompenzáció során 4,0546 Ft/liter összegre sikerült növelni, ez az összeg a második negyedévben tovább növekedett, 4,314 Ft/liter volt. Ezzel a díjkompenzált összeggel az alvállalkozói díjat teljes mértékben, míg ezen felül a saját költségeit részben tudta fedezni a társaság.

Összességében a társaság 1.150.728 eFt árbevételt, 63 eFt egyéb bevételt tervez, 1.166.235 eFt kiadás mellett, amellyel a 2021. évre tervezett adózott eredménye -15.419 eFt veszteség.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja értelmében az üzleti terv elfogadásáról a Közgyűlés dönt.

A felügyelőbizottság határozata az ülésen kerül ismertetésre.

IV. Javaslat a SZOVA Nonprofit Zrt. tulajdonában lévő Boglárka u. 1. és Boglárka u. 3. szám alatti ingatlanok adásvételi szerződésének jóváhagyására

A Tisztelt Közgyűlés a 241/2019. (IV.30.) Kgy. sz. határozatában felhatalmazta a SZOVA Nonprofit Zrt. vezérigazgatóját a Sárdi-ér utcai közművesített ipari parki telkek értékesítésére azzal a kikötéssel, hogy az eladási ár nem lehet alacsonyabb az igazságügyi értékbecslő által telkenként megállapított telekértéknél és az adásvételi szerződéseket aláírás előtt a Közgyűlés elé kell terjeszteni. Előzőeket megerősítve az 51/2021. (III.25.) PM. számú határozat 7. pontjában felhatalmaztam a SZOVA Nonprofit Zrt. vezérigazgatóját, hogy a társaság tulajdonában lévő Sárdi-ér utcai ipari parki telkeket versenyeztetési eljárás mellőzésével, fontos közérdekre, gazdasági, városfejlesztési érdekre tekintettel közvetlenül értékesítse, azzal a kikötéssel, hogy a végleges adásvételi szerződés hatályba lépésének feltétele Szombathely Megyei Jogú Város Közgyűlésének jóváhagyó határozata. További kikötés, hogy a telkek fajlagos eladási ára nem lehet alacsonyabb az aktualizált szakértői értékbecslés szerinti árnál.

A SZOVA Nonprofit Zrt. az előterjesztés 3. és 4. sz. mellékletét képező adásvételi szerződésekhez kéri a Tisztelt Közgyűlés hozzájárulását.

A 9.790 m2 területű 12607/4 helyrajzi számú ingatlant a szombathelyi székhelyű, Velekey Szerelvénygyártó Kft. vásárolja meg 1/1 tulajdoni arányban.

Az OTP Bank előzetes hozzájárulását az értékesítéshez megadta. Az értékesítési ár a 2021. április 28-án készült értékbecslésnek megfelelően 10.880,-Ft/m2 + ÁFA négyzetméterenként, vagyis összesen 106.515.200 Ft + ÁFA.

A 9.779 m2 területű 12607/3 helyrajzi számú ingatlant a szombathelyi székhelyű, Meliorációs és Rekultivációs Kft. vásárolja meg 1/1 tulajdoni arányban.

Az OTP Bank előzetes hozzájárulását az értékesítéshez megadta. Az értékesítési ár a 2021. április 28-án készült értékbecslésnek megfelelően 10.900,-Ft/m2 + ÁFA négyzetméterenként, vagyis összesen 106.591.100 Ft + ÁFA.

Mivel a szerződéskötési folyamat később kezdődött, még csak az adásvételi szerződések véglegesnek tekinthető tervezetét nyújtotta be a társaság jóváhagyásra, azonban várható, hogy a szerződések aláírására október hónapban sor kerül. Az igazságügyi szakértői értékbecslések az előterjesztés 5. sz. mellékletét képezik.

Az Igazgatóság és a Felügyelőbizottság határozata az ülésen kerül ismertetésre.

V. Javaslat a Szombathelyi Haladás Labdarúgó és Sportszolgáltató Kft.-vel kapcsolatos döntések meghozatalára

A Szombathelyi Haladás Labdarúgó és Sportszolgáltató Kft. ügyvezetője 2021. október 18. napján kelt levelében a társaság törzstőkéjének emelésére és a társasági szerződés módosítására tett javaslatot.

A javaslat szerint a társaság törzstőkéje a jelenlegi 5.000.000 Ft-ról 40.630.500,- Ft-ra emelkedne és ezzel a tagok törzsbetétei az alábbiak szerint változnának:

|  |  |  |
| --- | --- | --- |
|  | Jelenlegi | Tervezett |
| Szombathely Megyei Jogú Város Önkormányzata | törzsbetéte: 510.000,- Ft, arány: 10,2 % | törzsbetéte: 510.000,- Ft, arány: 1,26 % |
| Haladás Marketing Kereskedelmi és Szolgáltató Kft. | törzsbetéte: 426.950,- Ft, arány: 8,54 % | törzsbetéte: 36.057.450,- Ft, arány: 88,74 % |
| *ILLÉS SPORT ALAPÍTVÁNY* és a VIKTORIA Football Club Szombathely | közös tulajdonban álló törzsbetét összesen 4.063.050,- Ft,  arány: 81,26 % | közös tulajdonban álló törzsbetét összesen 4.063.050,- Ft,  arány: 10 % |

Fentieken túl a társasági szerződés az alábbi pontokban kerülne módosításra:

* a 18. pont kiegészülne az Illés Sport Alapítványt megillető „Aranyszavazattal”, a szakmai igazgató/sportigazgató kinevezése, megbízása, a jogviszony megszüntetése és az utánpótlás csapatok megjelölése tárgyában;
* Szombathely Megyei Jogú Város Önkormányzatát megillető „Aranyszavazatok” közül kikerül a társasági szerződés módosítása;
* valamint a társaságnál keletkezett okiratok kezelésével, letétbe helyezésével kapcsolatos szabályok változnának.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 17. § (1) bekezdés szerint, ha a gazdasági társaságban az önkormányzati tulajdonrész 25 %, vagy az alatti, úgy a társaság legfőbb szervének (taggyűlés, közgyűlés) hatáskörébe tartozó kérdésekben a polgármester dönt.

A társasági szerződés 18. pontja jelenleg így rendelkezik:

*„A társaság által működtetett labdarúgó csapatok Szombathely Városától eltérő pályaválasztói színhelyen, jelenlegitől eltérő név (ide nem értve a szponzori névhasználatot), címer, illetve csapat színek alatt történő szerepeltetése, valamint a társaság székhelye, felügyelő bizottság elnöke megválasztása, a társasági szerződés módosítása, továbbá a klublicenc tárgyában történő döntéshozatalnál Szombathely M.J.V. Önkormányzatát, mint tulajdonost egyetértési jog illeti meg („Aranyszavazat”)”*

 Amennyiben a társasági szerződés 18. pontjából kikerül a társasági szerződés módosítása, úgy az Önkormányzat egyetértése nélkül az egész „Aranyszavazat”-ra vonatkozó pont kikerülhet belőle, mert a tagok az Önkormányzat nélkül is tudják módosítani a létesítő okiratot.

 Fentiek, és az alapján, hogy az „Aranyszavazat” pont az önkormányzati érdekek védelme érdekében, a 108/2015.(III.19.) Kgy. sz. határozat alapján került bele a társasági szerződésbe – hiába a vagyonrendelet szerint a polgármester a tulajdonosi joggyakorló – a Haladás Labdarúgó és Sportszolgáltató Kft. tőkeemeléséről és a társasági szerződésének módosításáról szóló javaslatot a Tisztelt Közgyűlés elé terjesztem.

A Kft. ügyvezetőjének levele az előterjesztés 6. számú, a társasági szerződés tervezete a 7. számú melléklete.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2021. október 21.**

**/: Dr. Nemény András :/**

**I.**

**Határozati javaslat**

**…../2021. (X. 28.) Kgy. számú határozat**

Szombathelyi Médiaközpont Nonprofit Kft. alapító okiratának módosítása

Szombathely Megyei Jogú Város Közgyűlése a Szombathelyi Médiaközpont Nonprofit Kft. alapító okiratát akként módosítja, hogy a 6.3. b) pont – a társaság tevékenységi köre - az alábbiakkal egészül ki:

94.99 M.n.s. egyéb közösségi, társadalmi tevékenység

90.04 Művészeti létesítmények működtetése

93.29 M.n.s. egyéb szórakoztatás, szabadidős tevékenység

A Közgyűlés felhatalmazza a polgármestert, hogy az alapító okirat módosítását aláírja.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, a Szombathelyi Médiaközpont Nonprofit Kft. ügyvezetője)

**Határidő:** azonnal

**II.**

**Határozati javaslat**

**……/2021. (X.28.) Kgy. sz. határozat**

1. Szombathely Megyei Jogú Város Közgyűlése a **SZOMHULL Szombathelyi Hulladékgazdálkodási Közszolgáltató Nonprofit Kft**. 2021. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Taoufik Roland, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: 1.-2. pont: a társaság taggyűlése

**III.**

**Határozati javaslat**

**……/2021. (X.28.) Kgy. sz. határozat**

1. Szombathely Megyei Jogú Város Közgyűlése a **SZOMHULL Szombathelyi Hulladékgazdálkodási Közszolgáltató Nonprofit Kft**. 2021. évi üzleti tervének módosítását

-15.419 tervezett adózott eredménnyel, veszteséggel elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Taoufik Roland, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: 1.-2. pont: a társaság taggyűlése

**IV.**

**Határozati javaslat**

**........../2021. (X.28.) Kgy. sz. határozat**

1. Szombathely Megyei Jogú Város Közgyűlése a SZOVA Nonprofit Zrt. tulajdonát képező 12607/4 helyrajzi számú ingatlanra vonatkozóan a SZOVA Nonprofit Zrt. mint eladó, valamint a Velekey Szerelvénygyártó Kft. mint vevő közötti ingatlan adásvételi szerződés tervezetét az előterjesztés 3. számú mellékletét képező tartalommal jóváhagyja.
2. Szombathely Megyei Jogú Város Közgyűlése a SZOVA Nonprofit Zrt. tulajdonát képező 12607/3 helyrajzi számú ingatlanra vonatkozóan a SZOVA Nonprofit Zrt. mint eladó, valamint az Meliorációs és Rekultivációs Kft. mint vevő közötti ingatlan adásvételi szerződés tervezetét az előterjesztés 4. számú mellékletét képező tartalommal jóváhagyja.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő:** azonnal

**V.**

**Határozati javaslat**

**……/2021. (X.28.) Kgy. sz. határozat**

1. Szombathely Megyei Jogú Város Közgyűlése úgy határoz, hogy a Szombathelyi Haladás Labdarúgó és Sportszolgáltató Kft. tőkeemelésében nem kíván részt venni.

2.

„A”

A Közgyűlés a Szombathelyi Haladás Labdarúgó és Sportszolgáltató Kft. társasági szerződésének módosítását az előterjesztés 7. számú melléklete szerinti tartalommal elfogadásra javasolja a társaság taggyűlésének.

„B”

A Közgyűlés a Szombathelyi Haladás Labdarúgó és Sportszolgáltató Kft. társasági szerződésének módosítását akként javasolja elfogadásra a társaság taggyűlésének, hogy Szombathely Megyei Jogú Város Önkormányzatát megillető „Aranyszavazatok” közül ne kerüljön ki a társasági szerződés módosítása.

3. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Séllei Árpád, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: a társaság taggyűlése